# Prosjekt «Digitale læringsmidler» - innovativ anskaffelse

Bærum kommune har kartlagt kommunens behov for bedre, tilpassede digitale læringsmidler, og har etter den kartleggingen sett det hensiktsmessig å etablere samarbeidsprosjektet «Digitale læringsmidler» sammen med flere kommuner. Prosjektets formål er å etablere en infrastruktur for valg og bruk av digitale læringsmidler. Vi ser at det krever et samarbeid på tvers av kommuner og nasjonale aktører for å utvikle markedet i den retning vi ønsker. Vi invitere derfor kommuner til å delta inn i prosjektet på ulike nivåer, ut fra hver enkelt kommunes kapasitet og ønske om å være med på å forme fremtiden.

Dette er en invitasjon til deltakelse. Under kan dere se utdrag av forventede gevinster, status i prosjektet og forventninger til deltakende kommuner.

I arbeidet med å samle kommuner om en felles tilnærming, for i fellesskap å utfordre leverandørene til å utvikle løsninger som dekker vårt behov for bruk av digitale læringsmidler, trenger vi en bekreftelse på hvilke kommuner som ønsker å stå sammen med oss i leverandørdialogen. Vi ber derfor om en bekreftelse på om din kommune ønsker å delta i første fase av prosjektet i løpet av 3. mai 2018. For dem som ønsker ytterligere informasjon, vil vi avholde et informasjonsmøte.

Sted: Rådhuset i Sandvika, Rådhustorget, 1304 Sandvika

Dato: torsdag 26. april

Tid: kl. 10:00 – 11:30

Påmelding til ragnhild.sommerschild@baerum.kommune.no innen onsdag 25. april kl. 12:00

**Gevinster for kommunene**

* Sikre eleven best mulig tilpassede læringsmidler til enhver tid.
* Sikre rik tilfang og faglig kvalitet på tilgjengelige læringsmidler – leverandøruavhengighet og åpne standarder.
* Sikre læreren enkel administrasjon av gode tilpassede og tidsmessige læringsmidler.
* Sikre tjenesteleder effektiv håndtering av læringsmiddelbruk.
* Sikre tjenesteleder forutsigbarhet og god utnyttelse av tilgjengelige ressurser.
* Sikre skoleeier at informasjonssikkerhet, personvern og databehandleravtaler er ivaretatt.
* Sikre at læringsmidlene som velges og brukes er anskaffet iht. offentlig anskaffelsesregelverk.
* Sikre at kommunen betaler for reell bruk - ingen over eller underforbruk.
* Sikrer at læringsmidler i bruk er støttet av tilgjengelig teknisk infrastruktur i kommunene.

**Resultatmål for kommunene i de ulike fasene:**

Leverandørfasen – forventet resultat:

* Beskrivelse av felles målbilde.
* Innspill fra leverandørmarkedet.

Konseptfasen - forventet resultat:

* Oppsummerte behov.
* Forslag til bruk av virkemidler og ulike tilnærminger.
* Beskrivelse av de mest aktuelle alternativene.
* Kost/nytte-analyse av de mest aktuelle alternativene.
* Anbefalt alternativ med begrunnelse.
* Anbefalinger på videre organisering av samarbeidet rundt realisering av anbefalt alternativ.

Planleggingsfasen – forventet resultat

* Avklaring av ulike problemstillinger synliggjort i alternativanalysen.
* Valg av anskaffelsesstrategi.
* Eventuelt ytterligere leverandørdialog for å avklare usikkerheter og skape leverandørers interesse for å være tilbyder i kommende konkurranse.
* Utarbeidelse av konkurransegrunnlag.
* Generell gevinstrealiseringsplan (må tilpasses hver enkelt kommune).

**Status for prosjektet pr april - 18**

* Finansiering for perioden april 18 til april 19
	+ Bærum kommune har bevilget 1 MNOK til oppstart av prosjektet og ansettelse av prosjektleder.
	+ Regionalt forskingsfond har tildelt prosjektet 0,5 MNOK.
	+ Bærum kommune har avsatt tidsressurser tilsvarende 0,5 MNOK til prosjektet.
* Hvem er med?
	+ Oslo, Nye Asker, Larvik, Kongsberg, Drammen og Notodden kommune har bekreftet likelydende behov som Bærum og har deltatt i flere møter.
	+ Leverandørutviklingsprogrammet i regi av Difi, NHO og KS er koblet på.
	+ Vi er i dialog med KS, IKT-Norge, Utdanningsdirektoratet og Utdanningsforbundet i Bærum.
	+ Flere andre kommuner har også vist interesse for samarbeidet.

**Grov fremdriftsplan**

* + Leverandørdialog (Leverandørkonferanse før sommer 2018 og 1:1 møter i september).
	+ Konseptutredning basert på leverandørdialog (vår 2019).
	+ Planleggingsfase (Avhengig av resultat konseptfase).

Fra konseptfase er Bærum i dialog med KS om eventuelt å starte et Digi prosjekt under KS-paraplyen. (Tilsvarende modell som Digisos, Digihelse og Digibarnevern)

**Forventninger til samarbeidskommuner i ulike faser**

Prosjektet inviterer kommuner til å bekrefte deltakelse for én fase av gangen. Nå inviterer vi til deltakelse i fase 1: leverandørdialogfasen, med de forpliktelser som skissert under.

Fase 1: Leverandørdialog

* + Delta aktivt i planleggingsmøter og gi innspill på underlag.
	+ Svare på e-post.
	+ Frivillig deltakelse i leverandørdialogen (Dokumentasjon blir gjort tilgjengelig).
	+ Intensjon men ingen forpliktelse til å delta videre i en anskaffelse i etterkant.
	+ Ingen økonomiske bindinger.

Fase 2: Konseptutredning (2 nivåer)

* + Deltakelse i styringsgruppe og finansiell bidragsyter.
		- Deltar aktivt inn i arbeidsgrupper etter kompetanse og ønske, reell medbestemmelse i valg av konsept og plan for planleggingsfasen.
		- Deltaker aktivt i styringsgruppen.
		- Svare og gi innspill på dokumenter.
	+ Deltakelse i referansegruppe (mulig å delta på Skype)
		- Delta aktivt i referansegruppemøter.
		- Svare og gi innspill på dokumenter.

Fase 3: Planleggingsfase og videre løp.

* + Tilsvarende konseptutredning, med unntak av at finansielle bidrag gjøres på bakgrunn av innbyggertall i kommune, og Bærum tar ikke lenger hovedkostnaden.

**Bakgrunnsinformasjon om prosjektet**

Bærum kommune har etablert program «Digital skolehverdag». Formålet er å utnytte teknologi i opplæringen som bidrar til bedre læring for alle elever gjennom utnyttelse av ny teknologi. Programmet inkluderer blant annet prosjektene nettbrett 1:1, nytt skoleadministrativt system og digitale læringsmidler.

Prosjektet «Digitale læringsmidler» søker å skape et helhetlig system rundt anskaffelse og bruk av digitale læringsmidler. Vi ser at det krever samarbeid på tvers av kommuner og nasjonale aktører for å utvikle markedet i den retning vi ønsker. (Her gis en kort intro for aktuelle samarbeidspartnere).

Vi ønsker å ta **elevens** perspektiv og gi hver elev opplæring tilpasset sine forutsetninger. Eleven skal forstå hvorfor han/hun må lære og kunne reflektere rundt egen læring. Eleven skal få utfolde seg kreativt, føle mestring og opparbeide god selvfølelse. Eleven skal oppleve skolen som et godt sted å være med mulighet til å samarbeide med medelever og lærere. Eleven skal utvikle kunnskaper, ferdigheter og holdninger som gjør han/hun i stand til å mestre livet.

**Læreren** skal ha kompetanse og valgmuligheter som gjør at eleven får maksimalt faglig og personlig utbytte av sin skolegang. Læreren skal føle mestring, skape felles kultur og faglig stolthet. Skolen skal være en attraktiv arbeidsplass.

**Foreldre** er en viktig aktør i barns læring. De må forstå hvordan skolen endrer seg og være deltakende i barnas skolehverdag. Det krever et tett skole- hjemsamarbeid med informasjon og veiledning.

Administrativt har Bærum kommune utfordringer knyttet til innføring av digitale læringsmidler. Vi trenger et bedre system for å sikre at vi følger anskaffelsesregelverket, personvernregler, krav til informasjonssikkerhet og krav til kvalitet på læringsmidlene. Historisk sett har skolene brukt en stor del av budsjettet til papirbøker. Digitale læringsmidler har vært kostbare. Det er behov for nye forretningsmodeller og arbeidsmåter. Det er et mylder av digitale læringsmidler på nett og vanskelig å finne frem. Mange lærere lager egne opplegg, men de blir i liten grad delt. Enkelte leverandører arbeider med adaptiv læring, men innenfor egne løsninger slik at det skaper bindinger til leverandører.

Prosjekt digitale læringsmidler handler om å få frem infrastruktur som gjør det enkelt for lærere å finne de beste læringsmidlene for hver enkelt elev. Lærer må kunne velge læringsmidler fritt på en enkel måte fra ulike leverandører. Anskaffelsesprosessen må ikke stjele tid og krefter fra skoleleders kjerneoppgaver. Forretningsmodellen må være slik at de som leverer godt innhold tjener penger, og ikke kreve en binding til leverandører. Det vil gi oppdaterte og relevante læremidler. Skolene vil ikke sitte på lager av ubrukt materiell, men betale for det de til enhver tid har behov for. Det må etableres standarder, som gjør at løsningene spiller sammen og manuelt arbeid unngås.

Infrastrukturen må tilrettelegge for deling mellom lærer, slik at de gode undervisningsoppleggene lærer lager selv også kan deles. Det må være tilrettelagt for individuelle oppgaver, gruppeoppgaver og klasseromsundervisning. Teknologi må kunne bidra til at hver elev kan ha en individuell progresjon og utvikling. Infrastrukturen skal kunne velge læringsmidler ut i fra elevens profil, som utvikles over tid og baseres på aktivitetsdata, fra de læringsmidlene som benyttes. Læringsmidlene må også merkes slik at man enkelt kan velge riktig læringsmiddel for de spesifikke brukerprofilene. Det skal være mulig for skolene å endre pedagogiske metoder, slik at læring dreies fra å være formidlende til å at elevene blir aktive produsenter av egen læring og kan utnytte stillasbyggende effekter.

Bærum ønsker seg en samlet kommunesektor som utvikler denne infrastrukturen i samarbeid med markedet.